19. schôdza NR SR - 14.deň - A. dopoludnia
Dátum: 2024-10-03
Poslanec: Štefunko, Ivan (PS)
Druh vystúpenia: Vystúpenie v rozprave

2. Dobré ráno. Vážené... kolegovia, kolegyne tu nie sú ešte. Ale tak, vážení kolegovia, ďakujem, že mám šancu vystúpiť už druhýkrát k tomuto konsolidačnému balíku. Beriem, že sú to posledné vystúpenia, tak vieme trošičku aj sumarizovať, čo sa tu udialo, o čom sme sa rozprávali a akým spôsobom v svetle nových udalostí a prepočtov, táto konsolidácia dopadne na rôzne skupiny obyvateľstva. Ja veľmi viem, že dôchodcovia a dôchodkyne sú, majú veľké miesto v srdci našich koaličných priateľov a myslím si, že to, že to majú len oni, nie je úplne pravda, lebo všetci sme mali, alebo máme rodičov, všetci raz budeme dôchodcovia, teda ak sa dožijeme v tomto zdravotníctve, a myslíme si, že úcta ku dôchodcom by mala byť veľmi veľká. Na druhej strane, poďme si povedať, že čo v skutočnosti pre dôchodcov bude znamenať táto konsolidácia napriek tomu, že si hovoríme, že na nich... nám na nich záleží. Je to taká mantra aj pre HLAS, lebo HLAS hovorí, že cez to vlak nejde a že proste, keď sa nejakým spôsobom dôchodcom neprispeje, alebo minimálne nestabilizuje ich situácia, tak nebudú, nebudú hlasovať za túto konsolidáciu. No ale ja mám pocit, že týmto konsolidačným balíčkom robíme všetko pre to, aby sa tí dôchodcovia mali horšie. A skúsim vám to vyrátať, budem trošku viac čítať ako obvykle, pretože sme si na to sadli a sme to proste prerátali. Tak snažíte sa vytvoriť dojem, že vlastne túto konsolidáciu zaplatia bohatí ľudia, k tomu sa ešte vrátim, firmy a neviem ešte kto, ale že vraj určite nie dôchodcovia. Tak si to povedzme jasne. Ficova drahota zasiahne aj dôchodcov, a nielen tak trošku, ale skutočne a bolestivo. Poďme si to zrátať. Trinásteho... v trinástom... teda trinás... v, pardon, v decembri dostanú dôchodcovia trinásty dôchodok vo výške 606 eur. Pamätajte si to číslo. Rátajme s tým, že ak sa ten dôchodca vôbec toho decembra dožije kvôli stavu zdravotníctva, ak nebude niekde v okolí Trenčína a nebude mať problém s kardiológiou a tak ďalej a bude ležať v plesnivej nemocnici, tak bude ešte ten lepší prípad, a ešte ak nebude štrajkovať personál, ale toto dajme bokom. Takže rátajme so 606 eurami. Najprv sa zníži rodičovský dôchodok, ten je dnes v priemernej výške okolo 25 euro na mesiac, teda 300 eur ročne. Po novom bude nahradený asignáciou, dvojpercentnou daňou a bude môcť ročne dostať maximálne 50 euro, a teda vo veľa prípadoch to pôjde len o eurá alebo o centy. Takže už sú dôchodcovia 250 euro v mínuse. To znamená, že 300, teda z 13. dôchodku vám zostáva 356 eur. Samozrejme, tu nehodnotím opatrenie rodičovských dôchodkov, len vám chcem vysvetliť pravdu o tom, ako je to s touto koalíciou, a s tým, ako pomáha dôchodcom. Podľa našich prepočtov, ktoré nikto nerozporoval, každá trojčlenná rodina príde vďaka vašej konsolidácii ročne zhruba o tisíc eur na drahších tovaroch a službách. Na jedného dôchodcu to teda vychádza cca 330 eur. Dajme tomu, že už dôchodca nejazdí toľko autom a väčšiu časť jeho nákupného košíka tvoria lieky, ktoré budú mať nižšiu DPH, stále ale chce nakúpiť darčeky pre vnúčatá, potrebuje nové topánky, platiť drahší plyn, kúpiť si noviny alebo predplatné na internet a tak ďalej a tak ďalej. Dajme teda, a hovorím to konzervatívne, že pre ročné zdražovanie príde cca o 300 eur ročne. Teda z 13. dôchodku vo výške 606 eur najprv počítame stratu na rodičovskom dôchodku, toto už máme len 350 eur a ešte zdražovanie za 300 eur. Teda skutočný 13. dôchodok netto vychádza cca na 50 eur, a to, keď to vyjadrím v super netto, pri 5,4-percentnej inflácii, ktorú odhadujú odborníci, s týmto vlastne vás v zásade s konsolidačným balíčkom, čo spravíte, lebo sa zvýšia ceny, bude, teda hovorím, 5,4-percentná inflácia, a tá zmaže aj tých posledných 50 eur. To znamená dôchodcovia sú minimálne a prinajlepšom na nule vo vašom konsolidačnom balíku a mne to teda úprimne nevychádza ako dbáte o dôchodcov, keď sa takýmto spôsobom touto schôdzou vynuluje ich trinásty dôchodok, ktorý vlastne ste s veľkou pompou presadili. A to ešte pozor! Hovorím o zdravých dôchodcoch, pripomínam, že naši dôchodcovia sa dožívajú najnižšieho veku v zdraví, to znamená, že najväčšia časť tých dôchodcov nie sú úplne zdraví. To znamená, že náklady na prepravu, na lieky, na špeciálne pomôcky, na potraviny špeciálne a tak ďalej tým zvýšia, prehĺbia to manko v tom ich pomyselnom rodinnom rozpočte. To znamená, že podľa našich odhadov v zásade sa aj tá nula vymaže a v skutočnosti rozpočet dôchodcu ročný do mínusu. Takže to je k tým dôchodkom. Stále tu hovorím, že na dôchodcov treba aj do budúcnosti zarábať. To môže robiť hlavne produktívna, resp. aj mladá generácia, ktorá, ako stále hovorím, odchádza, a akokoľvek tu som aj včera počul, že to nie je pravda, že to sú nejaké sumy, ktoré akosi niekto v zásade vycucal z prsta, to nie je to pravda. Každý piaty, mladý človek, ktorý ide študovať do zahraničia, ostáva v tom zahraničí. Nárast mladých ľudí, ktorí chodia do zahraničia, stúpa. To znamená, že my tu prichádzame o tú pracovnú silu, ktorá na tie dôchodky má do budúcnosti robiť aj na naše, aj na moje, aj na tú generáciu, ktorá prichádza neskôr. Zároveň ste v tomto konsolidačnom balíčku zrušili daňový bonus nad 18 rokov. To znamená, že tí, ktorí chcú študovať, proste tých, ktorých, väčšinou sú to aj jednoročné rodičovské rodiny, proste tí prichádzajú o tých 60 euro, ktoré by mali na internát alebo na stravu na vysokej škole. Nič ich tu už nedrží. To znamená, že v zásade chýba vám vízia, ako túto krajinu udržať, a stále hovorím, že mám pocit, že vlastne nemyslíte na to, čo tu bude o tri roky. Naozaj a mňa to ako veľmi mrzí, lebo pravdepodobne tu budeme musieť spolu žiť a problém je v tom, že keď odíde to veľmi cenné, čo máme, naša generácia, tak vlastne tí, ktorí sú na nich závislí, to znamená dôchodcovia, alebo budúci dôchodcovia, nebudú mať z čoho žiť. No a teraz posledný, poslednú minútu a pol využijem na to, že kto sú najväčší výhercovia tejto konsolidácie. Páni a dámy, v skutočnosti sú to rentieri, sú to ľudia, ktorí žijú v zásade z nejakej renty. Znížili ste daň z dividend na 7 % a zároveň pre eseročky do milióna obrat ste (reakcia z pléna) teda do 100-tisíc obrat ste znížili daň na 10 %. Čo bude motivácia podnikateľa, v zásade držať sa do 100-tisíc eur obrat, aby si mohol vyplatiť dividendy zo 7-percentnou sadzbou. Upozorňujem, že sú to najnižšie dividendy. A ja nehovorím, že som proti tomu, len vysvetľujem, že ozajstný podnikateľ, ten ozajstný živnostník a tak ďalej alebo eseročka v skutočnosti zaplatí a nebude mať až taký zisk, lebo zaplatí na tých transakčných nákladoch s bankami tú sumu a v zásade taký zisk nevytvorí. Ale človek, ktorý na eseročku bude fakturovať nejakú rentu, nejaký veľký nájom, alebo niečo také, raz za rok bude mať nízke transakčné náklady a v skutočnosti si stiahne z tej firmy celý ten zisk, z desiatich... teda v zdanení to len 10 % a vyberie si z firmy so 7 % dividendy. To znamená, že v skutočnosti ste nemysleli na dôchodcov, na mladých ľudí, ale na rentierov. Ďakujem veľmi pekne.